টাংগাইলকে বলা হয় জমিদারদের নগরী। সেই টাংগাইল থেকে মাত্র ২৫ কিলোমিটার দুরত্বের দক্ষিণের উপজেলা নাগরপুর। এখানে রয়েছে পর্যটকদের আকৃষ্ট করার মত নানান দর্শনীয় স্থান। উপজেলার অভ্যন্তরে নাগরপুর জমিদার বাড়ি, উপেন্দ্র সরোবর( দিঘী),পাকুটিয়া জমিদারবাড়ি, উদয়তারা সমাধিসৌধ( মঠ),শতবর্ষী পুরাতন বিদ্যালয়, হাসপাতাল, মন্দির -এসব নাগরপুরকে সমৃদ্ধ করেছে পর্যটন নগরী হিসেবে। প্রাকৃতিক সৌন্দর্যে ভরপুর এবং নিবিড় শান্তিময় পরিবেশের নাগরপুর উপজেলা আয়তনের দিক দিয়ে ছোট হলেও প্রাচীন ও প্রাগৈতিহাসিক ইতিহাসে সমৃদ্ধ। এ উপজেলার তিন দিক দিয়ে ঘিরে রয়েছে ঢাকা,মানিকগঞ্জ, সিরাজগঞ্জের তিন উপজেলা। যমুনা, ধলেশ্বরীর মতো নদী এ উপজেলাকে চতুর্দিকে ঘিরে রেখেছে।